text: 李鶴章，字季荃，安徽合肥人，李文安三子，大學士李鴻章弟。生平.李鶴章，字季荃，安徽合肥人，大學士鴻章弟。諸生。從父兄治本籍團練，屢出戰有功，以州同用。咸豐十一年，從克菱湖賊壘，復安慶，擢知縣，賜花翎。同治元年，從鴻章援江蘇，常率親兵佐督戰。北新涇、四江口諸役，功皆最。又攻枝福山、許浦海口賊壘，招降常熟踞賊錢森仁。鴻章引嫌，奏捷不敘其勞，特旨詢問，命一體議敘，以知州用，加四品銜。二年，會克太倉，規蘇州。分諸軍為兩路，其進崑山一路，以程學啟為總統；由常熟進江陰者，鶴章督之。迭戰於常熟之王莊，江陰之南漍、北漍、顧山，毀賊壘，破援賊，會克江陰，擢知府。進攻無錫，踞賊黃子隆死守，李秀成屢來援；及蘇州既克，潰賊亦麕聚，鶴章督水陸諸軍力戰克之，以道員記名簡放。詔嘉鶴章：“能與兄同心戮力，為國宣勤。此次未行破格之獎，為鴻章功不自私，俾得報勞將士，鼓舞眾心。指日常州、金陵次第奏捷，克成全功，更當與郭松林、劉銘傳等同膺懋賞。”鶴章進趨常州，與劉銘傳會攻，破援賊，解奔牛之圍。三年四月，克常州，賜黃馬褂，授甘肅甘涼道。是年冬，曾國藩調其軍赴湖北。四年，以甘肅回亂棘，命赴本任，鶴章以傷發未行。尋疾甚，國藩為奏請開缺，留襄營務。未久，乞病歸，遂不出。以捐助山西賑金，加二品銜。光緒六年，卒於家。曾國荃疏陳：“李鴻章平江蘇，鶴章與程學啟各分統一路。請將戰績宣付史館，於立功地建專祠。”允之。子李經羲，官至雲貴總督。著有《平吳紀實》四卷，《廣名將譜箋註引證》四卷，《浮槎山人文集》一卷，《半仙居詩草》四卷，《平吳竹枝詞》一卷。
metadata.dataset: erhwenkuo/wikipedia-zhtw
metadata.title: 李鶴章
metadata.url: https://zh.wikipedia.org/wiki?curid=5004433